Ontbyt is die eerste maaltyd wat geneem word nadat iemand van 'n nagrus ontwaak het, meestal vroegoggend geëet voor die aanvang van 'n dag se werk. "Ontbyt" kan verwys na hierdie ete of verwys na 'n maaltyd bestaande uit tradisionele ontbytkos (soos eiers, hawermout en wors) bedien te eniger tyd van die dag. Die woord verwys letterlik na die breek van die vastydperk van die vorige nag. Ontbytgeregte wissel van plek tot plek, maar sluit gewoonlik 'n koolhidraat in soos graan of roosterbrood, vrugte en/of groente, 'n proteïenvoedsel soos eiers, vleis of vis, en 'n drank soos tee, koffie, melk of vrugtesap. Ontbytgraan, pannekoek , wors, eierbrood, spek, vars vrugte, groente, eiers, Muesli, sampioene, boontjies, muffins, plaatkoekies, roosterbrood met botter, margarien en/of konfyt is algemene voorbeelde van ontbytkos. Daar bestaan egter 'n veel groter verskeidenheid in voorbereiding en bestanddele as bogenoemde, wat meestal verband hou met waar in die wêreld die ontbyt genuttig word. Kenners van menslike voeding het lank reeds verwys na ontbyt as die belangrikste maaltyd van die dag.